text: Nu kommer sommeren igen
  01 august 2011 kl. 06.09
  Første uge i august kommer sommervarmen tilbage. Tre dage midt i ugen bliver varme og tørre.
  Find badetøjet frem i denne uge. Nu kommer varmen, inden den forsvinder næste weekend.
  Vi har i sommeren 2011 ikke været forvænt med ret mange, rigtige sommerdage med plusgrader på mindst 25.
  - Men der skulle være rigtig gode chancer i denne uge, inden vejret igen bliver "smadret " på fredag.
  Det siger vagthavende meteorolog hos DMI Michael Christiansen.
  Tirsdag og onsdag skulle give rigtigt badevejr, og torsdagen slutter med, at der trækker lidt skyer ind fra vest. Så ryger temperaturen igen fredag ned omkring 20 grader med risiko for regn.
  - Næste weekend byder desværre på varmegrader under 20 grader, og vejret bliver heller ikke godt i den kommende uge, siger vores modeller, oplyser Michael Christiansen.
  Han trøster med, at modellerne til gengæld siger, at sommeren vender tilbage i uge 33 - altså om to uger.
  